เงินจำนำข้าวลด5หมื่นล้านผลผลิตจมหายตามน้ำท่วม
ธ.ก.ส.ระบุเหตุน้ำท่วมกระหน่ำ ทำยอดรับจำนำข้าวหดยอดใช้เงินลดเหลือ 3.6 แสนล้านบาท คาดพื้นที่กว่า 8 ล้านไร่จม ผลผลิตเสียหาย
17 ต.ค. 2554

ธ.ก.ส.ระบุเหตุน้ำท่วมกระหน่ำ ทำยอดรับจำนำข้าวหดยอดใช้เงินลดเหลือ 3.6 แสนล้านบาท คาดพื้นที่กว่า 8 ล้านไร่จม ผลผลิตเสียหาย 
นายสุพัฒน์ เอี้ยวฉาย ผู้อำนวยการฝ่ายกิจการนโยบายรัฐธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า กระทรวงเกษตรและสหกรณ์ได้สำรวจความเสียหายจากน้ำท่วม พบว่ามีพื้นที่นาข้าวได้รับความเสียหาย 8.8 ล้านไร่ คิดเป็นปริมาณผลผลิตที่คาดว่าจะเสียหายประมาณ 3.1 ล้านตัน ส่งผลให้ปริมาณผลผลิตในการรับจำนำข้าวทั้งหมดลดลงจากกว่า 24 ล้านตัน เหลือแค่ประมาณ 21.9 ล้านตัน ทำให้วงเงินที่คาดว่าจะใช้ในการรับจำนำข้าวทุกเมล็ดลดลงจาก 4.1 แสนล้านบาท เหลือแค่ 3.6 แสนล้านบาท เท่านั้น
อย่างไรก็ตาม ธ.ก.ส.ต้องเฝ้าติดตามผลกระทบจากน้ำท่วมเนื่องจากสถานการณ์ยังไม่สิ้นสุด ส่วนมาตรการในการป้องกันการสวมสิทธิข้าวเข้าโครงการนั้นได้ประสานกับคณะกรรมการระดับจังหวัด ซึ่งมีผู้ว่าราชการจังหวัดเป็นประธาน โดยให้ใช้กลไกของอนุกรรมการจังหวัดตรวจสอบอย่างเข้มข้น โดยเฉพาะในจังหวัดที่มีความเสี่ยงเรื่องการสวมสิทธิ เช่น จังหวัดตามแนวชายแดนและจังหวัดที่เคยเกิดคดีนี้มาก่อน
นายสุพัฒน์ เปิดเผยอีกว่า หลังจากที่ ธ.ก.ส.เปิดโครงการรับจำนำข้าวตั้งแต่วันที่ 7 ต.ค.ที่ผ่านมาถึงปัจจุบัน มียอดรับจำนำข้าวจากพื้นที่ 10 จังหวัด ได้แก่ จ.นครสวรรค์ นนทบุรี พระนครศรีอยุธยา สระบุรี พิจิตร ซึ่งเป็นพื้นที่บางส่วนที่น้ำไม่ท่วมมีจำนวนรวมทั้งสิ้น 6,950 ตัน คิดเป็นยอดเงินที่รับจำนำกว่า 15 ล้านบาท 
ทั้งนี้ คาดว่าเมื่อปริมาณน้ำลดเข้าสู่ภาวะปกติในช่วงปลายเดือน ต.ค. การรับจำนำข้าวจะเข้าสู่ภาวะปกติ โดยเม็ดเงินที่ ธ.ก.ส.เตรียมไว้ก้อนแรก 9 หมื่นล้านบาท น่าจะเพียงพอรองรับการรับจำนำข้าวได้ถึงสิ้นเดือน พ.ย.นี้ 
แหล่งข่าวจาก ธ.ก.ส. เปิดเผยว่า เงินที่มีอยู่ 9 หมื่นล้านบาท คงเพียงพอรับจำนำรอบแรกและการกู้ยืมเงินก็คงน้อยลง เพราะยอดเงินที่ใช้จำนำข้าวจะลดลงเพราะน้ำท่วมไปกว่า 5 หมื่นล้านบาท
นายกิตติรัตน์ ณ ระนอง รองนายกรัฐมนตรี และ รมว.พาณิชย์ เปิดเผยว่า เหตุการณ์น้ำท่วมที่ทำให้พื้นที่ปลูกข้าวเสียหาย 8 ล้านไร่ ผลผลิต 4.45 ล้านตัน แต่จำนวนยังไม่นิ่ง เพราะกระทรวงเกษตรและสหกรณ์อยู่ระหว่างสำรวจความเสียหายเพิ่มเติม หากน้ำลดและเกษตรกรทำการปลูกข้าวรอบใหม่ก็จะสามารถนำข้าวเปลือกเข้าโครงการได้ แม้โครงการรับจำนำข้าวเปลือกนาปีในปีนี้จะสิ้นสุดในวันที่ 29 ก.พ. 2555 เนื่องจากรัฐบาลจะเปิดจำนำข้าวรอบใหม่ทันทีตั้งแต่ในวันที่ 1 มี.ค. 2555 
“ผมยืนยันว่า รัฐบาลมีนโยบายจำนำข้าวทุกเมล็ด ไม่ใช่โครงการรับจำนำข้าวนาปีหรือจำนำข้าวนาปรัง แต่รัฐบาลจะเปิดรับจำนำข้าวเปลือกทั้งปีและรับจำนำทุกเมล็ด” นายกิตติรัตน์ กล่าว
นายกิตติรัตน์ยืนยันว่า จะใช้ข้อมูลผลผลิตข้าวเปลือกที่ระบุไว้ใบรับรองเกษตรกรเป็นข้อมูลประกอบการรับจำนำเท่านั้น โดยจะมีการใช้ข้อมูลผลผลิตข้าวเปลือกของเกษตรกรในโครงการประกันรายได้เกษตรกรปีที่แล้ว ของธก.ส.มาตรวจสอบกับปริมาณผลผลิตข้าวที่นำเข้าโครงการรับจำนำข้าวในปีนี้ หากพบความผิดปกติจะส่งข้อมูลไปให้กระทรวงพาณิชย์ตรวจสอบเป็นรายๆไป 
นายกิตติรัตน์ กล่าวว่า 
ขณะที่การเปิดโครงการจำนำข้าวเปลือกตั้งแต่วันที่ 7 ต.ค.ที่ผ่านมาจนถึงปัจจุบันมีปริมาณข้าวเปลือกเข้าโครงการไม่เกิน 1 หมื่นตัน แต่เชื่อว่าข้าวเปลือกจะเข้าโครงการมากขึ้นในช่วงครึ่งหลังของเดือนต.ค.ไปแล้ว เพราะเป็นช่วงที่ผลผลิตข้าวออกมามาก 
นายกิตติรัตน์ ระบุว่า ขณะนี้ราคาข้าวในตลาดโลกปรับตัวเพิ่มขึ้นต่อเนื่อง ซึ่งไม่ว่าเหตุผลที่ทำให้ราคาข้าวปรับเพิ่มขึ้นจะมาจากปัจจัยน้ำท่วมหรือโครงการรับจำนำข้าวเปลือกเจ้าที่ราคา 1.5 หมื่นบาทต่อตันก็ตาม ตนมั่นใจว่าราคาข้าวจะปรับตัวเพิ่มขึ้น 1 เท่าตัว เพราะข้าวเปลือกที่เกษตรกรเคยขายได้ 7 พันบาทต่อตันเพิ่มเป็น 1.5 หมื่นบาทต่อตัน 
“ตอนนี้มีหลายประเทศอยากซื้อข้าวจากไทย แต่เสนอราคาถูกๆ ซึ่งเราจะไม่ขาย และผมก็ไม่เคยโค้ตตัวเลขราคาข้าวในใจว่าราคาต้องเป็นเท่าไหร่ แต่เราจะขายข้าวเมื่อราคาอยู่ในระดับที่เราพอใจ”นายกิตติรัตน์กล่าว
นอกจากนี้ กขช.ยังมีมติอนุมัติให้กระทรวงพาณิชย์และองค์การคลังสินค้า (อคส.) นำข้าวคุณภาพดีในสต็อกของรัฐบาลจำนวนไม่เกิน 1 แสนตัน มาบรรจุถุงขายให้ประชาชนเพื่อป้องกันการขาดแคลนข้าวบนชั้นวางสินค้าขณะที่ก่อนหน้านี้กขช.ได้อนุมัติให้นำข้าวในสต็อกมาบรรจุถุงๆละ 4 กิโลกรัม จำนวน 15 ล้านถุง ส่วนขนาดบรรจุถุงของข้าวล็อตใหม่ยังไม่กำหนดว่าจะเป็นขนาด 4 หรือ 5 กิโลกรัม โดยให้ดำเนินการตามสถานการณ์และความต้องการของประชาชน